Jeg åbner dagens Politiken online, og en automatisk tanke melder sig, mens avisen hentes ned: Hvem er det mest synd for i dag?

Hvem er presset, svigtet, negligeret, nedskåret, krænket, udsat for systemiske overgreb? Hvem har kort sagt formået at tilkæmpe sig den mest attraktive position i den pågående samfundsdebat: dagens offer?

Kampen er hård. I tillæg til talsmænd for traditionelt udsatte grupper deltager efterhånden også et bredt felt af veluddannede, ressourcestærke grupper, der paradoksalt nok alle hævder at være svage. Avisens redaktionelle linje ser ud til konsekvent at premiere den, der mest overbevisende kan formulere, hvordan de er blevet krænket.